Svarbu žinoti kiekvienam: ŽIV infekcija ir AIDS

ŽIV – tai žmogaus imunodeficito virusas. ŽIV sukelia AIDS – įgytą imunodeficito sindromą, pasireiškiantį įvairiomis infekcijomis, navikais ir kitomis ligomis.

ŽIV infekcijos šaltinis – ŽIV užsikrėtęs žmogus. Didžiausia ŽIV koncentracija randama kraujyje, lytinių organų išskyrose, motinos piene. Seilėse, šlapime, ašarose, prakaite ŽIV koncentracija yra nedidelė, todėl nekelia užsikrėtimo pavojaus. Virusui imlūs visi žmonės.

*Kaip plinta ŽIV infekcija?*

1. Lytinių santykių metu. ŽIV gali plisti per visų rūšių lytinius santykius.

2. Per kraują: perpilant kraują arba jo komponentus; per nesterilias injekcijas (pvz., kai narkomanai dalijasi švirkštais arba adatomis).

3. ŽIV užsikrėtusi motina gali užkrėsti savo kūdikį nėštumo, gimdymo metu arba žindydama.

*Kaip pasireiškia ŽIV infekcija?*

Užsikrėtus ŽIV, infekcijos simptomai pasireiškia ne iš karto. ŽIV infekcija (arba ŽIV liga) turi stadijas:

* Inkubacijos periodas.
* Ūminė ŽIV infekcija.
* Lėtinė besimptomė stadija.
* Simptominė ŽIV liga.
* AIDS (įgytas imuniteto nepakankamumo sindromas).

ŽIV infekcijos inkubacijos laikotarpis vidutiniškai trunka apie tris savaites (kartais 3–6 mėn.). Laikotarpis, kol antikūnų prieš ŽIV aptikti nepavyksta, vadinamas inkubacijos arba „lango“ laikotarpiu. Serokonversija – tai pasigaminusių prieš ŽIV antikūnų nustatymas įvyksta praėjus vidutiniškai trims savaitėms nuo užsikrėtimo. Beveik visiems pacientams serokonversija įvyksta per 6 mėn.

Ūminės ŽIV infekcijos simptomai pasireiškia maždaug 50–90 proc. ŽIV užsikrėtusių asmenų. Simptomai pasireiškia praėjus 2–4 savaitėms po užsikrėtimo ir išlieka 1–2 savaites. Dažniausi požymiai: karščiavimas, limfmazgių padidėjimas, makulopapulinis išbėrimas, raumenų arba sąnarių skausmai, galvos skausmas, viduriavimas ir kiti (panašūs į gripo). Toliau būna besimptomė stadija.

Lėtinė besimptomė infekcija vidutiniškai tęsiasi nuo penkerių iki aštuonerių metų po užsikrėtimo. Užsikrėtęs ŽIV žmogus gerai jaučiasi, gali dirbti kaip anksčiau, nėra jokių simptomų, kad jis sirgtų (todėl šis laikotarpis vadinamas „besimptomiu“). Lėtinė ligos stadija prasideda nurimus ūminės infekcijos stadijai būdingiems simptomams. Kartais besimptomė ŽIV infekcija gali tęstis net iki 20 metų. Šiuo laikotarpiu užsikrėtusiems ŽIV gali nebūti jokių simptomų arba būna mažiausiai dviejų sričių, išskyrus kirkšnies, limfmazgių nuolatinis padidėjimas, trunkantis ilgiau nei 3 mėn. Šios stadijos trukmė priklauso nuo konkretaus asmens imuninio reagavimo, bendros sveikatos būklės.

*Simptominė ŽIV infekcija*

Intensyvėjant viruso dauginimuisi ir silpnėjant imunitetui, didėja ląstelinio imuniteto nepakankamumas, todėl pasireiškia ŽIV ligos simptomai (uždegimai, grybelių, parazitų, virusų sukeltos ligos, kuriomis esant nepažeistam imunitetui susergama retai). Simptominė ŽIV infekcija nustatoma, kai diagnozuojamos šios ligos (arba jų simptomai): burnos pienligė, plaukuotoji burnos leukoplakija, periferinė neuropatija, gimdos kaklelio pokyčiai, konstituciniai simptomai (karščiavimas arba viduriavimas, trunkantis ilgiau nei vieną mėnesį), besikartojanti juosianti pūslelinė, išbėrimai ir kitos. ŽIV ligos simptomai išryškėja pasibaigus besimptomiam laikotarpiui.

*AIDS stadija (įgytas imuniteto nepakankamumo sindromas)*

Užsikrėtęs ŽIV žmogus iš karto nesuserga AIDS. Paprastai AIDS suserga po gana ilgo laikotarpio – vidutiniškai 5–10 metų. AIDS – tai sindromas, t. y. ligos požymių arba tiesiog ligų kompleksas. Paskutinė ŽIV ligos stadija – AIDS pasireiškia oportunistinėmis infekcijomis, navikais ir kitomis ligomis. Laikotarpis nuo didelio imuniteto nusilpimo iki susirgimo AIDS indikacine liga trunka vidutiniškai 12–18 mėn., jei pacientui neskiriamas ŽIV ligos antiretrovirusinis gydymas.

*Kaip ŽIV neplinta?*

* Per kasdienius kontaktus, pavyzdžiui, rankos paspaudimą sveikinantis arba apsikabinant.
* Naudojant tuos pačius indus arba valgio gaminimo įrankius: puodelius, lėkštes, šakutes ir šaukštus; valgant maistą, kurį pagamino ŽIV užsikrėtęs žmogus, naudojantis tuo pačiu tualetu, baseinu.
* Bučiuojantis. ŽIV aptinkamas seilėse, bet ŽIV kiekis seilėse labai mažas.
* Per vabzdžių (uodų, erkių) įkandimus. ŽIV neišgyvena moskito organizme dviejų savaičių: virusas žūva ir moskitas negali užkrėsti kito žmogaus, šį įgėlęs.

*Ar ŽIV liga išgydoma?*

ŽIV liga (ir AIDS paskutinė jos stadija) yra neišgydoma, bet gerai valdoma liga. ŽIV ligai gydyti skiriami antiretrovirusiniai (ARV) vaistai, kurie slopina ŽIV dauginimąsi organizme, tačiau visiškai sunaikinti viruso negali. Sukurta daugiau nei 30 įvairių vaistų ir kasmet vis atrandama naujų veiksmingų vaistų ŽIV ligai gydyti.

*Parengta pagal* [*www.ulac.lt*](http://www.ulac.lt) *medžiagą*

*Visuomenės sveikatos priežiūros specialistė*

*Birutė Vitkauskaitė*